รัฐมนตรีช่วยว่าการกระทรวงเกษตรและสหกรณ์ ลงพื้นที่แก้ปัญหาโรงพยาบาลสุรินทร์ขาดแคลนน้ำอย่างเร่งด่วน ก่อนนายกรัฐมนตรีลงพื้นที่ 19 สิงหาคมนี้
นายกรัฐมนตรี มอบหมาย รัฐมนตรีช่วยว่าการกระทรวงเกษตรและสหกรณ์ ลงพื้นที่แก้ปัญหาโรงพยาบาลสุรินทร์ขาดแคลนน้ำอย่างเร่งด่วน ก่อนลงพื้นที่ 19 สิงหาคมนี้       ศาสตราจารย์ นฤมล ภิญโญสินวัฒนา โฆษกประจำสำนักนายกรัฐมนตรี เปิดเผยว่า จากสถานการณ์ภัยแล้งในจังหวัดทางภาคอีสาน โดยเฉพาะปัญหาขาดแคลนน้ำของโรงพยาบาลจังหวัดสุรินทร์ พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยอย่างมาก พร้อมกำชับให้ พลเอกประวิตร วงษ์สุวรรณ รองนายกรัฐมนตรี ในฐานะประธานคณะกรรมการบริหารจัดการน้ำแห่งชาติ เร่งดำเนินการแก้ไขปัญหาอย่างเร่งด่วน ซึ่งพลเอกประวิตร ได้มอบหมายหมายให้ ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ในฐานะที่กำกับดูแลหน่วยงานที่เกี่ยวอย่างกรมฝนหลวงและกรมพัฒนาที่ดิน เป็นผู้ดูแลแก้ปัญหานี้ทันที เบื้องต้น ได้ประสานกับผู้บัญชาการหน่วยบัญชาการทหารพัฒนาและแม่ทัพภาค 2 แล้ว โดยหน่วยบัญชาการทหารพัฒนา ได้สั่งให้ทำการขนย้ายเครื่องมือขุดเจาะน้ำดาลลงพื้นที่จังหวัดสุรินทร์ เพื่อสำรวจและเตรียมการขุดเจาะให้ได้ผลสำเร็จ ก่อนที่ นายกรัฐมนตรี จะลงพื้นที่ตรวจสอบความคืบหน้าด้วยตัวเองในวันจันทร์ที่ 19 สิงหาคม นี้